
[bookmark: _GoBack]1.	A GYÓGYSZER NEVE

Valsartan Sandoz 80 mg filmtabletta
Valsartan Sandoz 160 mg filmtabletta


2.	MINŐSÉGI ÉS MENNYISÉGI ÖSSZETÉTEL

Valsartan Sandoz 80 mg filmtabletta
80 mg valzartánt tartalmaz filmtablettánként.

Valsartan Sandoz 160 mg filmtabletta
160 mg valzartánt tartalmaz filmtablettánként.

A segédanyagok teljes listáját lásd a 6.1 pontban.


3.	GYÓGYSZERFORMA

Filmtabletta.

Valsartan Sandoz 80 mg filmtabletta:
Halványpiros színű, kerek alakú, körülbelül 8,2 mm átmérőjű, metszett élű filmbevonatú tabletta, egyik oldalán bemetszéssel, a bemetszés egyik oldalán „D”, a másik oldalán „V” jelöléssel, a tabletta másik oldalán „NVR” felirattal.
A tablettán lévő bemetszés csak a széttörés elősegítésére, és a lenyelés megkönnyítésére szolgál, nem arra, hogy a készítményt egyenlő adagokra ossza.

Valsartan Sandoz 160 mg filmtabletta:
Szürkés-narancs színű, ovális alakú, körülbelül 14,2 mm × 5,7 mm méretű, enyhén domború felszínű filmbevonatú tabletta, egyik oldalán bemetszéssel és annak két oldalán „DX” jelöléssel, a tabletta másik oldalán „NVR” felirattal.
A tablettán lévő bemetszés csak a széttörés elősegítésére, és a lenyelés megkönnyítésére szolgál, nem arra, hogy a készítményt egyenlő adagokra ossza.


4.	KLINIKAI JELLEMZŐK

4.1	Terápiás javallatok

Hypertonia
Esszenciális hypertonia kezelése felnőtteknél és hypertonia kezelése legalább 6 éves, de 18 évesnél fiatalabb korú gyermekeknél és serdülőknél.

Nemrégiben bekövetkezett myocardialis infarctus 
Szimptómás szívelégtelenségben vagy aszimptómás balkamrai szisztolés működészavarban szenvedő, klinikailag stabil felnőtt betegek kezelése, akik nemrégiben (12 óra – 10 nap) szívizominfarktuson estek át (lásd 4.4 és 5.1 pont).

Szívelégtelenség 
Szimptómás szívelégtelenségben szenvedő felnőtt betegek kezelése, ha az angiotenzinkonvertálóenzim- (ACE-) gátlót nem tolerálják, vagy a béta-blokkolóra intoleráns betegek ACE-gátló kezelésének kiegészítésére, ha mineralokortikoid‑receptor‑antagonista nem alkalmazható (lásd 4.2, 4.4, 4.5 és 5.1 pont).

4.2	Adagolás és alkalmazás

Adagolás

Hypertonia
A Valsartan Sandoz ajánlott kezdő adagja naponta egyszer 80 mg. Az antihipertenzív hatás két héten belül kialakul, maximális hatását négy héten belül éri el. Azoknál a betegeknél, akiknek a vérnyomása a fenti adaggal nem állítható be megfelelően, az adag 160 mg-ig, illetve maximum 320 mg-ig emelhető.

A Valsartan Sandoz együtt adható egyéb antihipertenzív készítményekkel (lásd 4.3, 4.4, 4.5 és 5.1 pont). Ezeknél a betegeknél diuretikum, mint például hidroklortiazid együttes adásával a vérnyomás tovább is csökkenthető.

Nemrégiben bekövetkezett myocardialis infarctus 
Klinikailag stabil betegeknél a kezelést már 12 órával a szívizominfarktus után el lehet kezdeni. A naponta kétszer 20 mg-os kezdő adag után a valzartán adagját fokozatosan kell emelni a naponta kétszer 40 mg, 80 mg, ill. 160 mg-os adagra a következő néhány hét során. A Valsartan Sandoz filmtablettával a 20 mg-os és a 40 mg-os dózis alkalmazása nem valósítható meg.

A maximális céldózis naponta kétszer 160 mg. Általánosságban a napi 2×80 mg adagot a kezelés megkezdését követően 2 héttel, a maximális céldózist, vagyis a napi 2×160 mg adagot 3 hónappal a kezelés megkezdése után javasolt elérni figyelembe véve azt, hogy a beteg mennyire tolerálja a gyógyszert. Tünetekkel járó vérnyomáscsökkenés vagy veseműködési zavar előfordulása esetén mérlegelni kell az adag csökkentését.

A valzartán a szívizominfarktus utáni egyéb kezeléseket – trombolitikumokat, acetilszalicilsavat, béta‑blokkolókat, sztatinokat vagy diuretikumokat – kapó betegek esetében is alkalmazható. Az ACE‑gátlóval való kombináció nem ajánlott (lásd 4.4 és 5.1 pont).
Myocardialis infarctus utáni állapotban levő betegek kezelése során mindig meg kell határozni a vesefunkciós értékeket is.

Szívelégtelenség 
Az ajánlott kezdő adagja naponta kétszer 40 mg valzartán. A Valsartan Sandoz filmtablettával a 40 mg-os dózis alkalmazása nem valósítható meg. Az adag naponta kétszer 80, ill. 160 mg-ig emelhető legalább kéthetes intervallumokban, a beteg által tolerált legnagyobb dózisig. Az egyidejűleg adott diuretikumok adagját ajánlott csökkenteni. Klinikai vizsgálatokban napi 320 mg volt a maximális adag több részletben elosztva.

A valzartán együtt adható a szívelégtelenség kezelésére szolgáló egyéb gyógyszerekkel. Mindemellett, az ACE-gátló, valzartán és béta-blokkoló vagy káliummegtakarító diuretikum hármas kombinációja nem ajánlott (lásd 4.4 és 5.1 pont).
Szívelégtelenségben szenvedő betegek kivizsgálása során mindig fel kell mérni a vesefunkciókat is.

Különleges betegcsoportokra vonatkozó további információk

Idősek
Időseknél nem szükséges a dózis módosítása.

Vesekárosodás
Nem szükséges a dózis módosítása azoknál a felnőtt betegeknél, akiknek a kreatinin‑clearance-e > 10 ml/perc (lásd 4.4 és 5.2 pont).
Vesekárosodásban szenvedő betegeknél (GFR [glomeruláris filtrációs ráta] < 60 ml/perc/1,73 m2) a valzartán aliszkirénnel történő együttes alkalmazása ellenjavallt (lásd 4.3 pont).

Diabetes mellitus
Diabetes mellitusban szenvedő betegeknél a valzartán aliszkirénnel történő együttes alkalmazása ellenjavallt (lásd 4.3 pont).

Májkárosodás
Súlyos májkárosodásban, biliaris cirrhosisban, valamint cholestasisban szenvedő betegeknél a Valsartan Sandoz ellenjavallt (lásd 4.3, 4.4 és 5.2 pont). A cholestasissal nem járó enyhe vagy közepesen súlyos májkárosodásban szenvedő betegeknél a valzartán dózis nem haladhatja meg a 80 mg‑ot.

Gyermekek és serdülők

Gyermekkori hypertonia
[bookmark: _Hlk212464624]A Valsartan Sandoz nem elérhető belsőleges oldat gyógyszerformájában. Ha belsőleges oldat alkalmazása szükséges, kérjük keressen másik, forgalomban elérhető készítményt.

Azoknak a gyermekeknek és serdülőknek, akik nem tudják a tablettákat lenyelni, a valzartán belsőleges oldat alkalmazása javasolt. A valzartán szisztémás expozíciója 1,7-szer, maximális plazmakoncentrációja pedig 2,2-szer nagyobb az oldat alkalmazása esetén a tablettákhoz képest.

Gyermekek és serdülők, legalább 6 éves, de 18 évesnél fiatalabb életkor
A Valsartan Sandoz filmtabletta kezdő dózisa 35 kg alatti testtömegű gyermekek esetén naponta egyszer 40 mg, és 35 kg‑os vagy annál nagyobb testtömegű gyermekek esetén naponta egyszer 80 mg. A Valsartan Sandoz filmtablettával a 40 mg-os dózis alkalmazása nem valósítható meg.
A dózist a vérnyomásban bekövetkező válaszreakció és a tolerálhatóság alapján kell módosítani. A klinikai vizsgálatokban értékelt maximális dózisokat lásd az alábbi táblázatban.
Az itt felsoroltnál nagyobb dózisokat nem vizsgálták, ezért azok alkalmazása nem javasolt.

	Testtömeg
	A klinikai vizsgálatokban tabletta alkalmazásával értékelt maximális dózisok

	≥ 18 kg - < 35 kg
	80 mg

	≥ 35 kg - < 80 kg
	160 mg

	≥ 80 kg - ≤ 160 kg
	320 mg



A 6 éves kor előtt már valzartánnal kezelt gyermekek esetében lásd a valzartán belsőleges oldat adagolását (Gyermekek, legalább 1 éves de 6 évesnél fiatalabb korúak).

6 évesnél fiatalabb gyermekek
Az 1-5 éves gyermekeknek és azoknak, akiknek nehézséget okoz a tabletta lenyelése, a valzartán belsőleges oldat alkalmazása javasolt. A rendelkezésre álló adatok a 4.8, 5.1 és 5.2 pont alatt kerülnek ismertetésre. A Valsartan Sandoz biztonságosságát és hatásosságát 1 évesnél fiatalabb gyermekek esetében nem igazolták.

Váltás a valzartán belsőleges oldatról valzartán filmtablettára
Amennyiben a valzartán belsőleges oldatról a valzartán filmtablettára történő áttérés klinikai okból feltétlenül szükséges, kezdetben azonos milligrammnyi dózist kell alkalmazni. Ezt követően gyakori vérnyomás‑ellenőrzést kell végezni, tekintettel az aluldozírozás lehetőségére; a dózist szükség esetén tovább kell emelni a vérnyomásban bekövetkező válaszreakció és a tolerálhatóság alapján.

Alkalmazása legalább 6 éves, de 18 évesnél fiatalabb életkorú, vesekárosodásban szenvedő gyermekeknél és serdülőknél
Alkalmazását azoknál a gyermekeknél és serdülőknél, akiknek a kreatitnin‑clearance‑e < 30 ml/perc, valamint a dialízis alatt álló gyermekeknél és serdülőknél nem vizsgálták, ezért a valzartán ezeknek a betegeknek nem javasolt. Nem szükséges a dózis módosítása azoknál a gyermekeknél és serdülőknél, akik kreatinin‑clearance‑e >30 ml/perc. A vesefunkciót és a szérum káliumszintjét szorosan monitorozni kell (lásd 4.4 és 5.2 pont).

Alkalmazása legalább 6 éves, de 18 évesnél fiatalabb életkorú, májkárosodásban szenvedő gyermekeknél és serdülőknél
A felnőttekhez hasonlóan a súlyos májkárosodásban, biliaris cirrhosisban, valamint cholestasisban szenvedő gyermekeknél és serdülőknél a Valsartan Sandoz ellenjavallt (lásd 4.3, 4.4 és 5.2 pont). Az enyhe vagy közepesen súlyos májkárosodásban szenvedő gyermekeknél és serdülőknél a valzartánnal szerzett klinikai tapasztalat korlátozott. A valzartán dózisa ezeknél a betegeknél nem haladhatja meg a 80 mg‑ot.

Szívelégtelenség és nemrégiben lezajlott myocardialis infarctus gyermekeknél és serdülőknél
A Valsartan Sandoz nem javasolt 18 év alatti gyermekek és serdülők számára szívelégtelenség vagy nemrégiben lezajlott myocardialis infarctus kezelésére, a biztonságosságra és a hatásosságra vonatkozó adatok hiánya miatt.

Az alkalmazás módja
A Valsartan Sandoz bevehető étkezéstől függetlenül, és vízzel kell bevenni.

4.3	Ellenjavallatok

· A készítmény hatóanyagával vagy a 6.1 pontban felsorolt bármely segédanyagával szembeni túlérzékenység.
· Súlyos májkárosodás, továbbá biliaris cirrhosis és cholestasis.
· A terhesség második és harmadik trimesztere (lásd 4.4 és 4.6 pont).
· A Valsartan Sandoz egyidejű alkalmazása aliszkirén-tartalmú készítményekkel ellenjavallt diabetes mellitusban szenvedő, vagy károsodott veseműködésű betegeknél (GFR < 60ml/perc/1,73m2) (lásd 4.5 és 5.1 pont).

4.4	Különleges figyelmeztetések és az alkalmazással kapcsolatos óvintézkedések

Hyperkalaemia
Egyidejű adása káliumpótló készítményekkel, káliummegtakarító diuretikumokkal, káliumtartalmú sópótlókkal vagy egyéb, a káliumszintet növelő szerekkel (heparin, stb.) nem ajánlott. Az esettől függően a káliumszintet monitorozni kell.

Vesekárosodás
Azoknál a betegeknél, akiknek a kreatitnin‑clearance‑e < 10 ml/perc, valamint a dialízis alatt alló betegeknél jelenleg nincs a biztonságos alkalmazásra vonatkozó tapasztalat, ezért a valzartánt ezeknél a betegeknél óvatosan kell alkalmazni. Nem szükséges a dózis módosítása azoknál a felnőtt betegeknél, akiknek a  kreatinin‑clearance‑e > 10 ml/perc (lásd 4.2 és 5.2 pont).
Az aliszkirén ARB-kel (beleértve a valzartánt) vagy ACE-gátlókkal történő egyidejű alkalmazása vesekárosodásban szenvedő betegeknél (GFR < 60ml/perc/1,73m2) ellenjavallt (lásd 4.3 és 4.5 pont).

Májkárosodás
A cholestasissal nem járó, enyhe vagy közepesen súlyos májkárosodásban szenvedő betegeknél a Valsartan Sandozt óvatosan kell alkalmazni (lásd 4.2 és 5.2 pont).

Nátrium- és/vagy volumenhiányos betegek
Súlyos nátrium- és/vagy volumenhiányos (pl. nagy dózisú diuretikus kezelésben részesülő) betegekben ritkán szimptómás hypotonia fordulhat elő a valzartán‑kezelés megkezdésekor. A nátrium- és/vagy volumenhiányt a valzartán-kezelés megkezdése előtt rendezni kell, pl. a diuretikum dózisának csökkentésével.

Arteria renalis stenosis
Kétoldali arteria renalis stenosisban vagy szoliter veséjű, egyoldali stenosisban szenvedő betegeknél nem igazolták a Valsartan Sandoz biztonságos használatát.
Egyoldali arteria renalis stenosis következtében kialakult renovascularis hypertoniában szenvedő 12 betegnél, rövid ideig alkalmazva a valzartánt, nem változott szignifikáns mértékben a vese hemodinamikája, a szérum kreatinin és a vér karbamid-nitrogén (BUN) szintje. Ugyanakkor, mivel egyéb, a renin-angiotenzin-aldoszteron rendszerre ható gyógyszerek fokozhatják a vér karbamid-nitrogén- és szérum kreatininszintet egyoldali arteria renalis stenosisban szenvedő személyeknél, a betegek valzartánnal való kezelésekor ajánlott monitorozni a vesefunkció-értékeket.

Veseátültetés
Jelenleg nincs tapasztalat a valzartán veseátültetésen átesett betegeknél való biztonságos alkalmazására vonatkozóan.

Primaer hyperaldosteronismus
Primaer hyperaldosteronismusban szenvedő betegek nem kezelhetők valzartánnal mivel náluk a renin-angiotenzin-rendszer nem aktív.

Aorta- vagy mitrális billentyűszűkület, hypertrophiás obstructiv cardiomyopathia
A többi értágító készítményhez hasonlóan, az aorta- vagy mitrális billentyűszűkületben, illetve hypertróphiás obstructiv cardiomyopathiában (HOCM) szenvedő betegeknél különös óvatosság szükséges.

Terhesség
Terhesség alatt nem szabad angiotenzin‑II-receptor-blokkoló (AIIRA) kezelést kezdeni. Hacsak az AIIRA‑kezelés folytatása nem létfontosságú, azoknál a betegeknél, akik terhességet terveznek, olyan alternatív vérnyomáscsökkentő kezelésre kell átváltani, amely biztonságosan alkalmazható terhesség ideje alatt. Terhesség megállapítása esetén az AIIRA-kezelést azonnal meg kell szakítani és – szükség esetén – alternatív kezelést kell megkezdeni (lásd 4.3 és 4.6 pont).

Nemrégiben bekövetkezett myocardialis infarctus 
A kaptopril és valzartán kombinálása nem jelentett plusz klinikai előnyt, de növelte a mellékhatások kockázatát ahhoz képest, amikor a valzartánt vagy a kaptoprilt monoterápiában alkalmazták (lásd 4.2 és 5.1 pont). Ezért a valzartán ACE-gátlóval való kombinálása nem ajánlott.
Myocardialis infarctus utáni állapotban lévő betegeknél a kezelés megkezdésekor óvatosságra van szükség. Myocardialis infarctus utáni állapotban lévő betegek kivizsgálása során mindig fel kell mérni a vesefunkciót is (lásd 4.2 pont).
Myocardialis infarctus utáni állapotban lévő betegeknél a valzartán szedése némi vérnyomáscsökkenést eredményez, de tüneteket okozó hypotonia miatt a kezelés megszakítására általában nincs szükség, ha az adagolási utasításokat követjük (lásd 4.2 pont).

Szívelégtelenség
A mellékhatások, különösen a hypotonia, hyperkalaemia és csökkent veseműködés (beleértve az akut veseelégtelenséget is) kockázata nőhet, ha a Valsartan Sandoz-t ACE-gátlóval kombinációban alkalmazzák. Szívelégtelenségben szenvedő betegeknél az ACE-gátló, béta-blokkoló és Valsartan Sandoz hármas kombinációja nem jelentett klinikai előnyt (lásd 5.1 pont). Úgy tűnik, ez a kombináció növeli a mellékhatások kockázatát, ezért alkalmazása nem ajánlott. Az ACE-gátló, mineralokortikoid‑receptor‑antagonista és valzartán hármas kombináció szintén nem javasolt. Ezek a kombinációk csak szakorvos felügyeletével, a vesefunkció, az elektrolitszintek és a vérnyomás gyakori és szoros ellenőrzése mellett alkalmazhatók.

Szívelégtelenségben szenvedő betegeknél a kezelés megkezdésekor óvatosságra van szükség. Szívelégtelenségben szenvedő betegek kivizsgálása során mindig fel kell mérni a vesefunkciót is (lásd 4.2 pont).

Szívelégtelenségben szenvedő betegeknél a Valsartan Sandoz szedése némi vérnyomáscsökkenést eredményez, de tüneteket okozó hypotonia miatt a kezelés megszakítására általában nincs szükség, ha az adagolási utasításokat követjük (lásd 4.2 pont).

Azoknál a betegeknél, akiknek a vesefunkciója a renin-angiotenzin-aldoszteron rendszer aktivitásától függhet (például a súlyos pangásos szívelégtelenségben szenvedő betegeknél), az ACE-gátló-kezelés oliguriával és/vagy progresszív azotaemiával, valamint ritkán akut veseelégtelenséggel és/vagy halállal volt összefüggésbe hozható. Mivel a valzartán egy angiotenzin II-receptor-blokkoló, nem zárható ki, hogy a valzartán alkalmazása kapcsolatban állhat a vesefunkció romlásával.

Az ACE-gátlók és angiotenzin-II-receptor-blokkolók nem alkalmazhatók egyidejűleg diabeteses nephropathiában szenvedő betegeknél.

Anamnézisben szereplő angiooedema
Valzartánnal kezelt betegeknél angiooedema előfordulásáról is beszámoltak (beleértve a légutak elzáródását okozó gége- és glottis-duzzanatot, és/vagy az arc, az ajkak, a garat és/vagy a nyelv megduzzadását is). Közülük néhány beteg esetében már korábban is előfordult angiooedema egyéb gyógyszerek (beleértve az ACE‑gátlókat) szedése mellett. Amennyiben a betegnél angiooedema alakul ki, a Valsartan Sandoz szedését azonnal abba kell hagyni, és ez a beteg a későbbiekben sem kaphat valzartán-hatóanyagú készítményt (lásd 4.8 pont). 

Intestinalis angiooedema
Intestinalis angiooedemáról számoltak be angiotenzin II-receptor-blokkolóval (többek között a valzartánnal) kezelt betegek esetén (lásd 4.8 pont). Ezeknél a betegeknél abdominalis fájdalom, hányinger, hányás és hasmenés jelentkezett. A tünetek az angiotenzin II-receptor-blokkolóval végzett kezelés leállítása után megszűntek. Amennyiben intestinalis angiooedemát diagnosztizálnak, a valzartán-kezelést le kell állítani, és a beteget megfelelően monitorozni kell mindaddig, amíg a tünetek teljes mértékben meg nem szűnnek.

A renin-angiotenzin-aldoszteron rendszer (RAAS) kettős blokádja
Bizonyíték van rá, hogy az ACE-gátlók, angiotenzin-II-receptor-blokkolók vagy aliszkirén egyidejű alkalmazása fokozza a hypotonia, hyperkalaemia és csökkent veseműködés (beleértve az akut veseelégtelenség) kockázatát. A RAAS ACE-gátlók, angiotenzin-II-receptor-blokkolók vagy aliszkirén kombinált alkalmazásával történő kettős blokádja ezért nem javasolt (lásd 4.5 és 5.1 pont).
Ha a kettős-blokád-kezelést abszolút szükségesnek ítélik, ez csak szakorvos felügyeletével, a vesefunkció, az elektrolitszintek és a vérnyomás gyakori és szoros ellenőrzése mellett történhet.
Az ACE-gátlók és angiotenzin-II-receptor-blokkolók nem alkalmazhatók egyidejűleg diabeteses nephropathiában szenvedő betegeknél.

Gyermekek és serdülők

Vesekárosodás
Alkalmazását azoknál a gyermekeknél és serdülőknél, akiknek a kreatitnin‑clearance‑e < 30 ml/perc, valamint a dialízis alatt álló gyermekeknél és serdülőknél nem vizsgálták, ezért a valzartán ezeknek a betegeknek nem javasolt. Nem szükséges a dózis módosítása azoknál a gyermekeknél és serdülőknél, akiknek a kreatinin‑clearance‑e > 30 ml/perc (lásd 4.2 és 5.2 pont). A vesefunkciót és a szérum káliumszintet szorosan ellenőrizni kell a valzartán‑kezelés során. Ez különösen érvényes abban az esetben, amikor a valzartánt egyéb, olyan betegségek (láz, dehydratio) fennállásakor adják, melyek a vesefunkció károsodásához vezethetnek.
Az aliszkirén ARB-kel (beleértve a valzartánt) vagy ACE-gátlókkal történő egyidejű alkalmazása vesekárosodásban szenvedő betegeknél (GFR < 60 ml/perc/1,73 m2) ellenjavallt (lásd 4.3 és 4.5 pont).

Májkárosodás
A felnőttekhez hasonlóan a súlyos májkárosodásban, biliaris cirrhosisban, valamint cholestasisban szenvedő gyermekeknél és serdülőknél a Valsartan Sandoz ellenjavallt (lásd 4.3 és 5.2 pont). Az enyhe vagy közepesen súlyos májkárosodásban szenvedő gyermekeknél és serdülőknél a valzartánnal szerzett klinikai tapasztalat korlátozott. A valzartán dózisa ezeknél a betegeknél nem haladhatja meg a 80 mg‑ot.

4.5	Gyógyszerkölcsönhatások és egyéb interakciók

A renin-angiotenzin-aldoszteron rendszer (RAAS) kettős blokádja ARB-kel, ACE-gátlókkal vagy aliszkirénnel
A klinikai vizsgálati adatok azt mutatták, hogy a renin-angiotenzin-aldoszteron rendszernek (RAAS) ACE‑gátlók, angiotenzin-II-receptor-blokkolók vagy aliszkirén kombinációjával történő kettős blokádja nagyobb gyakorisággal okoz mellékhatásokat, például hypotoniát, hyperkalaemiát vagy beszűkült veseműködést (többek között akut veseelégtelenséget), mint csak egyféle RAAS-ra ható szer alkalmazása (lásd 4.3, 4.4 és 5.1 pont).

Óvatosság szükséges az ARB-k (beleértve a valzartánt) és más renin-angiotenzin rendszert gátló hatóanyagok, így az ACE-gátlók vagy az aliszkirén együttes alkalmazásakor (lásd 4.4 pont).

Az aliszkirén angiotenzin-receptor-antagonistákkal (ARB-k, beleértve a valzartánt) vagy angiotenzin‑konvertáló-enzim (ACE)-gátlókkal történő egyidejű alkalmazása diabetes mellitusban szenvedő betegeknél vagy vesekárosodásban szenvedő betegeknél (GFR < 60 ml/perc/1,73 m2) ellenjavallt (lásd 4.3 pont).

Az egyidejű alkalmazás nem ajánlott

Lítium
A lítium angiotenzin-konvertáló-enzimgátlókkal vagy angiotenzin-II-receptor-antagonistákkal (mint a valzartán) való egyidejű adása esetén a szérum lítiumszint és -toxicitás reverzibilis emelkedéséről számoltak be. Amennyiben együttadásuk szükséges, a szérum lítiumszintek gondos monitorozása ajánlott. Diuretikum egyidejű alkalmazása esetén a lítiumtoxicitás kockázata tovább növekedhet.

Kálium-megtakarító diuretikumok, káliumpótlók, káliumtartalmú sópótlók és a káliumszintet növelő egyéb készítmények
Amennyiben szükségesnek tartják egy káliumszintet befolyásoló gyógyszer és a valzartán egyidejű alkalmazását, a plazma káliumszint monitorozása ajánlott.

Egyidejű alkalmazás esetén betartandó óvintézkedések

Nem-szteroid gyulladásgátlók (NSAID‑ok), beleértve a COX-2-gátlókat, acetilszalicilsavat (> 3 g/nap) és a nem-szelektív nem-szteroid gyulladásgátlókat
Az angiotenzin-II-antagonisták és nem-szteroid gyulladásgátlók egyidejű alkalmazása az antihipertenzív hatás csökkenésével járhat. Továbbá, az angiotenzin-II-antagonisták és nem-szteroid gyulladásgátlók egyidejű alkalmazása fokozhatja a vesefunkció rosszabodásának kockázatát és a szérum káliumszint emelkedéséhez vezethet. Ezért a kezelés elején javasolt a veseműködés monitorozása, illetve biztosítani kell a beteg megfelelő hidrálását.

Transzporterek
In vitro adatok arra utalnak, hogy a valzartán az OATP1B 1/OATP1B3 hepatikus uptake transzporter és az MRP2 hepatikus efflux transzporter szubsztrátja. Nem ismeretes, hogy ennek a felismerésnek van-e bármiféle klinikai relevanciája.
Az uptake transzporter inhibitorainak (pl. rifampicin, ciclosporin) vagy az efflux transzporter inhibitorainak (pl. ritonavir) együttes alkalmazása növelheti a valzartán szisztémás expozícióját: megfelelő gondossággal kell eljárni, ha a valzartán alkalmazása mellett egyidejűleg ilyen gyógyszerrel indítanak vagy állítanak le kezelést.

Egyéb készítmények
Valzartánnal végzett gyógyszerkölcsönhatási vizsgálatokban nem észleltek klinikailag jelentős gyógyszerkölcsönhatásokat a valzartán és a következő vegyületek egyike között sem: cimetidin, warfarin, furoszemid, digoxin, atenolol, indometacin, hidroklorotiazid, amlodipin, glibenklamid.

Gyermekek és serdülők
Hypertoniás gyermekeknél és serdülőknél, akiknél a vesebetegség gyakori alapbetegség, a valzartán egyéb, olyan hatóanyagokkal való együttes alkalmazásakor, amelyek gátolják a renin‑angiotenzin‑aldoszteron rendszert, és ez emelheti a szérumkáliumszintet, elővigyázatosság javasolt. A vesefunkciót és a szérum káliumszintet szorosan ellenőrizni kell.

4.6	Termékenység, terhesség és szoptatás

Terhesség

Az angiotenzin-II-receptor-antagonisták (AIIRA) alkalmazása nem javasolt a terhesség első trimeszterében (lásd 4.4 pont). Az AIIRA alkalmazása ellenjavallt a terhesség második és harmadik trimeszterében (lásd 4.3 és 4.4 pont). 

A terhesség első trimeszterében alkalmazott ACE-gátlókkal történő kezelést követően fellépő teratogenitás kockázatával kapcsolatos epidemiológiai bizonyítékok nem meggyőzőek. Ennek ellenére, a kockázat enyhe növekedése nem zárható ki. Jóllehet az AIIRA kezelés kockázatára vonatkozó kontrollos epidemiológiai adatok nem állnak rendelkezésre, az említett gyógyszercsoport esetében hasonló kockázat állhat fenn. Hacsak az AIIRA-kezelés folytatása nem létfontosságú, a terhességet tervező betegeknél olyan alternatív vérnyomáscsökkentő kezelésre kell váltani, amely biztonságosan alkalmazható terhesség ideje alatt. Terhesség megállapítása esetén az AIIRA-kezelést azonnal meg kell szakítani és – szükség esetén – alternatív kezelést kell kezdeni.
Az AIIRA-kezelésnek a terhesség II. és III. trimeszterében történő alkalmazásával kapcsolatban ismert, hogy magzatkárosító hatást (csökkent veseműködés, oligohydramnion, a koponyacsontosodás megkésése) és újszülöttkori toxicitást (veseelégtelenség, hypotonia, hyperkalaemia) fejt ki; lásd továbbá az 5.3 „Preklinikai biztonságossági adatok” pontot.
Amennyiben az AIIRA hatása a terhesség második trimeszterében lépett fel, a veseműködés és a koponyacsont ultrahangos vizsgálata ajánlott.
Azokat az újszülötteket, akiknek az anyja AIIRA-t szedett, szorosan kell monitorozni hypotonia irányában (lásd 4.3 és 4.4 pont).

Szoptatás
Mivel nem állnak rendelkezésre adatok a valzartán szoptatás ideje alatt történő alkalmazásával kapcsolatosan, a Valsartan Sandoz alkalmazása nem ajánlott, és olyan alternatív kezelést kell előnyben részesíteni a szoptatás ideje alatt, amely biztonságossági profilja jobban ismert, különösen az újszülöttek vagy koraszülöttek esetében.

Termékenység
A valzartánnak hím és nőstény patkányok esetén 200 mg/kg/nap‑os per os dózisig nincs a reproduktív teljesítményre gyakorolt mellékhatása. Ez a dózis a mg/m2 alapon számított maximális javasolt humán dózis 6‑szorosa (a számítások napi 320 mg‑os per os dózist és egy 60 kg‑os beteget tételeznek fel).

4.7	A készítmény hatásai a gépjárművezetéshez és a gépek kezeléséhez szükséges képességekre

A készítménynek a gépjárművezetéshez szükséges képességeket befolyásoló hatásait nem vizsgálták. Gépjárművezetés vagy gépek kezelése során figyelembe kell venni, hogy szédülés vagy fáradtság fordulhat elő.

4.8	Nemkívánatos hatások, mellékhatások

Felnőtt, hypertoniás betegeken végzett kontrollos klinikai vizsgálatokban a mellékhatások összesített incidenciája megegyezett a placebóval kezelt betegekével, és összhangban van a valzartán farmakológiai tulajdonságaival. Egyik mellékhatás incidenciája sem mutatott összefüggést a dózissal vagy a kezelés időtartamával, illetve a nemmel, korral vagy rasszal sem.

A klinikai vizsgálatokban, illetve a forgalomba hozatalt követően és laboratóriumi vizsgálatok alapján jelentett mellékhatásokat az alábbiakban szervrendszerek szerinti bontásban ismertetjük.

Gyógyszermellékhatások
A gyógyszermellékhatások gyakoriság szerinti csökkenő sorrendben kerülnek megadásra, a következő egyezmény alapján: nagyon gyakori (≥ 1/10); gyakori (≥ 1/100 - < 1/10); nem gyakori (≥ 1/1000 - < 1/100); ritka (≥ 1/10 000 - < 1/1000); nagyon ritka (< 1/10 000), nem ismert (a gyakoriság a rendelkezésre álló adatokból nem állapítható meg).

Az egyes gyakorisági kategóriákon belül a mellékhatások csökkenő súlyosság szerint kerülnek megadásra.

A készítmény forgalomba kerülése után és a laboratóriumi eredmények alapján jelentett mellékhatások esetében nem mindig lehet megállapítani a gyakoriságot, ezért ezek a táblázatban „Nem ismert” gyakorisággal szerepelnek.

· Hypertonia

	Vérképzőszervi és nyirokrendszeri betegségek és tünetek

	Nem ismert

	Hemoglobinszint-csökkenés, Hematokritszint‑csökkenés,
Neutropenia,
Thrombocytopenia 

	Immunrendszeri betegségek és tünetek

	Nem ismert
	Túlérzékenység, beleértve a szérumbetegséget

	Anyagcsere- és táplálkozási betegségek és tünetek

	Nem ismert
	Emelkedett szérum káliumszint, hyponatraemia 

	A fül-, és az egyensúly-érzékelő szerv betegségei és tünetei

	Nem gyakori
	Vertigo 

	Érbetegségek és tünetek

	Nem ismert
	Vasculitis 

	Légzőrendszeri, mellkasi és mediastinalis betegségek és tünetek

	Nem gyakori
	Köhögés 

	Emésztőrendszeri betegségek és tünetek

	Nem gyakori
	Hasi fájdalom

	Nagyon ritka
	Intestinalis angiooedema

	Máj-és epebetegségek, illetve tünetek

	Nem ismert
	A májműködés értékeinek emelkedése, beleértve a szérum bilirubinszint emelkedését 

	A bőr és a bőralatti szövet betegségei és tünetei

	Nem ismert
	Angiooedema, bullosus dermatitis, kiütés, pruritus

	A csont- és izomrendszer, valamint a kötőszövet betegségei és tünetei

	Nem ismert
	Myalgia

	Vese- és húgyúti betegségek és tünetek

	Nem ismert

	Veseelégtelenség és vesekárosodás
A szérum kreatininszint emelkedése 

	Általános tünetek, az alkalmazás helyén fellépő reakciók

	Nem gyakori
	Fáradtság 



Gyermekek és serdülők

Hypertonia

A valzartán vérnyomáscsökkentő hatását két randomizált, kettős vak klinikai vizsgálatban (mindegyiket a vizsgálat egy kiterjesztett időszaka követte) és egy nyílt elrendezésű vizsgálatban értékelték. Ezekben a vizsgálatokban 711, legalább 6 éves, de 18 évesnél fiatalabb életkorú, olyan, krónikus vesebetegségben szenvedő, vagy abban nem szenvedő gyermek és serdülő vett részt, akik közül 560 beteg valzartánt kapott. Az izolált emésztőrendszeri betegségek és tünetek (mint például hasi fájdalom, hányinger, hányás) és a szédülés kivételével a 6 évestől 18 évesnél fiatalabb korú gyermekekre és serdülőkre vonatkozó biztonságossági profilja és a felnőtt betegeknél korábban jelentett biztonságossági profil között a mellékhatások típusát, gyakoriságát és súlyosságát illetően nem azonosítottak jelentős különbségeket.

A legfeljebb 1 éven át tartó valzartán‑kezelés után a 6‑16 éves gyermekek és serdülők neurokognitív vizsgálata és fejlődésének értékelése összességében nem mutatott ki semmilyen, klinikailag jelentős ártalmas hatást.

Ötszázhatvan (560) vagy valzartán-monoterápiát [n = 483] vagy valzartánt is tartalmazó, kombinált vérnyomáscsökkentő kezelést [n = 77] kapó hypertoniás gyermek és serdülő (6‑17 éves) összesített analízisét végezték el. Az 560 betegből 85‑nek (15,2%) volt krónikus vesebetegsége (kiindulási GFR < 90 ml/perc/1,73m2). Összesen 45 (8,0%) beteg hagyta abba a vizsgálatban való részvételt nemkívánatos események miatt. Összesen 111 (19,8%) beteg észlelt gyógyszer okozta mellékhatást, és a fejfájás (5,4%), szédülés (2,3%) és hyperkalemia (2,3%) volt a leggyakoribb. A krónikus vesebetegségben szenvedő betegeknél a leggyakoribb gyógyszer okozta mellékhatás a hyperkalaemia (12,9%), a fejfájás (7,1%), a vér emelkedett kreatininszintje (5,9%) és a hypotonia volt (4,7%). A krónikus vesebetegségben nem szenvedő betegeknél a leggyakoribb gyógyszer okozta mellékhatás a fejfájás (5,1%) és a szédülés volt (2,7%). Gyógyszer okozta mellékhatásokat gyakrabban észleltek a más vérnyomáscsökkentőkkel kombinációban valzartánt kapó betegeknél, mint a valzartán-monoterápiát kapóknál.

A valzartán vérnyomáscsökkentő hatását legalább 1 éves, de 6 évesnél fiatalabb korú gyermekeknél értékelték három randomizált, kettős vak klinikai vizsgálatban (mindegyiket egy kiterjesztett szakasz is követett). Az első vizsgálatban 90, legalább 1 éves, de 6 évesnél fiatalabb korú gyermeknél két halálesetet és a hepaticus transzaminázok aktivitásának jelentős emelkedésének elszigetelt eseteit észlelték. Ezek az esetek egy olyan betegcsoportban következtek be, amelyben komoly kísérőbetegségek fordultak elő. A valzartánnal való ok-okozati összefüggést nem állapították meg. A következő két vizsgálatban, amelybe 202, legalább 1 éves, de 6 évesnél fiatalabb korú gyermeket soroltak be random módon, a valzartán-kezelés során sem a hepaticus transzaminázok aktivitásának jelentős emelkedését, sem halálesetet nem észleltek.

A kétszázkettő (202) hypertoniás gyermek (legalább 1 éves, de 6 évesnél fiatalabb korúak) bevonásával végzett két következő vizsgálat összesített analízisében minden beteg valzartán-monoterápiát kapott a kettős vak szakaszokban (kivéve a placebo megvonásos szakaszt). Közülük 186 beteg folytatta a kezelést, vagy kiterjesztett vizsgálatban, vagy nyílt elrendezésű vizsgálati szakaszban. A 202 betegből 33-nak (16,3%) volt krónikus vesebetegsége (kiindulási érték: eGFR < 90 ml/perc). A kettős vak szakaszban két beteg (1%), a nyílt elrendezésű vagy a kiterjesztett vizsgálatban pedig négy beteg (2,1%) hagyta abba a vizsgálatot nemkívánatos esemény miatt. A kettős vak szakaszban 13 beteg (7,0%) tapasztalt legalább egy mellékhatást. A leggyakoribb mellékhatások a hányás (n = 3, 1,6%) és hasmenés (n = 2, 1,1%) voltak. A krónikus vesebetegek csoportjában egy mellékhatás (hasmenés) volt. A nyílt elrendezésű vizsgálati szakaszban a betegek 5,4%-a (10/186) tapasztalt legalább egy mellékhatást. A leggyakoribb mellékhatás az étvágycsökkenés volt, amit két beteg (1,1%) jelentett. Mind a kettős vak szakaszban, mind a nyílt elrendezésű szakaszokban jelentettek hyperkalaemiát, mindkét szakaszban egy-egy betegnél. Sem a kettős vak, sem a nyílt elrendezésű vizsgálatokban nem jelentettek hypotensiót vagy szédülést.

Hyperkalaemiát gyakrabban figyeltek meg krónikus vesebetegségben szenvedő legalább 1 éves, de 18 évesnél fiatalabb korú gyermekeknél és serdülőknél. A hyperkalaemia kockázata magasabb lehet az 1-5 éves gyermekeknél, mint a legalább 6 éves, de 18 évesnél fiatalabb korú gyermekeknél és serdülőknél.

A kontrollos klinikai vizsgálatokban a myocardialis infarctuson átesett és/vagy szívelégtelenségben szenvedő felnőtt betegeknél észlelt biztonságossági profil eltér a hypertoniás betegeknél észlelt általános biztonságossági profiltól. Ez a betegek alapbetegségével függhet össze. A myocardialis infarctuson átesett és/vagy szívelégtelenségben szenvedő felnőtt betegeknél észlelt gyógyszer okozta mellékhatások az alábbiakban kerülnek felsorolásra.

· Myocardialis infarctus utáni állapot és/vagy szívelégtelenség (csak felnőtt betegeknél vizsgálták)


	Vérképzőszervi és nyirokrendszeri betegségek és tünetek

	Nem ismert
	Thrombocytopenia 

	Immunrendszeri betegségek és tünetek

	Nem ismert
	Túlérzékenység, beleértve a szérumbetegséget

	Anyagcsere- és táplálkozási betegségek és tünetek

	Nem gyakori
	Hyperkalaemia 

	Nem ismert
	Emelkedett szérum káliumszint, hyponatraemia

	Idegrendszeri betegségek és tünetek

	Gyakori
	Szédülés, posturalis szédülés

	Nem gyakori
	Syncope, fejfájás

	A fül-, és az egyensúly-érzékelő szerv betegségei és tünetei

	Nem gyakori
	Vertigo 

	Szívbetegségek és a szívvel kapcsolatos tünetek

	Nem gyakori
	Szívelégtelenség

	Érbetegségek és tünetek

	Gyakori
	Hypotonia, orthostaticus hypotonia

	Nem ismert
	Vasculitis 

	Légzőrendszeri, mellkasi és mediastinalis betegségek és tünetek

	Nem gyakori
	Köhögés 

	Emésztőrendszeri betegségek és tünetek

	Nem gyakori
	Hányinger, Hasmenés 

	Nagyon ritka
	Intestinalis angiooedema

	Máj- és epebetegségek, illetve tünetek

	Nem ismert
	A májfunkciós értékek emelkedése

	A bőr és a bőralatti szövet betegségei és tünetei

	Nem gyakori
	Angiooedema

	Nem ismert
	Bullosus dermatitis, kiütés, pruritus

	A csont- és izomrendszer, valamint a kötőszövet betegségei és tünetei

	Nem ismert
	Myalgia

	Vese- és húgyúti betegségek és tünetek

	Gyakori
	Veseelégtelenség és vesekárosodás

	Nem gyakori
	Akut veseelégtelenség,
A szérum kreatininszint emelkedése

	Nem ismert
	A vér karbamid-nitrogénszint emelkedése

	Általános tünetek, az alkalmazás helyén fellépő reakciók

	Nem gyakori
	Asthenia, fáradtság 



Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. 
Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9	Túladagolás

Tünetek
A valzartán-túladagolás nagyfokú hypotoniát okozhat, ami eszméletvesztéshez, a keringés összeomlásához és/vagy sokkhoz vezethet.

Kezelés
A terápiás intézkedések a bevétel időpontjától, illetve a tünetek típusától és súlyosságától függnek; a vérkeringés stabilizálása elsődleges jelentőségű.
Hypotonia előfordulása esetén a beteget hanyatt kell fektetni, és korrigálni kell a vérvolument.
A valzartán nagy valószínűséggel nem távolítható el hemodialízissel.


5.	FARMAKOLÓGIAI TULAJDONSÁGOK

5.1	Farmakodinámiás tulajdonságok

Farmakoterápiás csoport: Angiotenzin-II-antagonisták önmagukban
ATC-kód: C09CA03

A valzartán orálisan aktív, hatékony, specifikus angiotenzin-II (Ang II)-receptor-antagonista. A valzartán szelektíven hat az AT1 receptoraltípusra, ami az angiotenzin-II ismert hatásaiért felelős. A valzartán okozta AT1-receptor-blokád miatt a felszaporodó angiotenzin-II stimulálhatja a blokkolás alatt nem álló AT2‑receptort, ami úgy tűnik, ellensúlyozza az AT1-receptorhatást. A valzartán nem fejt ki parciális agonista hatást az AT1-receptorokon, és sokkal nagyobb (kb. 20 000-szeres) affinitással kötődik az AT1‑receptorokhoz, mint az AT2-receptorokhoz. A valzartán nem kötődik más, a kardiovaszkuláris szabályozásban jelentős szerepet játszó hormonreceptorokhoz vagy ioncsatornákhoz, ill. azokat nem is blokkolja.

A valzartán nem gátolja az AT I-et AT II-vé alakító és a bradikinint lebontó ACE, más néven kinináz-II működését. Mivel nem hatnak az ACE-ra, és nem potenciálják a bradikinint és a P-anyagot, az angiotenzin‑II-receptor-antagonisták nagy valószínűséggel nem okoznak köhögést.
Azokban a klinikai vizsgálatokban, melyekben a valzartánt ACE-gátlóval hasonlították össze, a száraz köhögés incidenciája szignifikánsan (p < 0,05) kisebb volt a valzartánnal kezelt csoportban, mint az ACE‑gátlóval kezelt csoportban (2,6%, ill. 7,9%). Egy olyan klinikai vizsgálatban, melyet azon betegek bevonásával végeztek, akiknek az anamnézisében ACE-gátló-kezelés alatt kialakuló száraz köhögés szerepel, a valzartánt szedő betegek 19,5%-ában, a tiazid diuretikumot szedők 19,0%-ában jelentkezett köhögés, míg az ACE-gátlót szedők esetében 68,5%-ban (p < 0,05).

Hypertonia
Hypertoniás betegeknek adva a valzartánt, a vérnyomáscsökkenés a pulzusszám változása nélkül következik be.

A legtöbb betegben, egyszeri per os alkalmazása után az antihipertenzív hatás 2 órán belül kezdődik, és a vérnyomáscsökkenés kb. 4-6 órán belül éri el maximumát. Az antihipertenzív hatás a bevétel után 24 órán keresztül fennáll. Ismételt adagolás során a vérnyomáscsökkenés 2 héten belül kialakul, a maximális hatás 4 héten belül várható és hosszú távú kezelés során is megmarad. Hidroklorotiaziddal kombinálva további jelentős vérnyomáscsökkenés érhető el.

A valzartán hirtelen megvonása nem eredményezett rebound hypertoniát és egyéb nemkívánatos klinikai eseményt.

A 2‑es típusú diabetesben és microalbuminuriában is szenvedő hypertoniás betegeknél a valzartánról kimutatták, hogy csökkenti az albumin vizelet útján történő kiválasztását. A MARVAL (Micro Albuminuria Reduction with Valsartan) vizsgálatban 332, 2‑es típusú diabetesben és microalbuminuriában szenvedő, normális vagy magas vérnyomású és megfelelő veseműködésű (szérum kreatinin: < 120 mikromol/l) betegnél (átlagos életkor: 58 év; 265 férfi) tanulmányozták a vizelettel kiválasztott albumin (UAE) csökkenését a valzartán (80-160 mg/nap) hatására az amplodipinhez (5-10 mg/nap) képest (valzartán: 58 mikrogramm/perc; amlodipin: 55,4 mikrogramm/perc). 24 hét után a valzartán 42%-kal (‑24,2 mikrogramm/perc; 95% CI: –40,4 - –19,1), az amlopidin pedig kb. 3%-kal (–1,7 mikrogramm/perc; 95% CI: –5,6 - 14,9) csökkentette az albumin vizelet útján történő ürülését (p < 0,001) annak ellenére, hogy a vérnyomás hasonló mértékben csökkent a két csoportban.

A Diovan Reduction of Proteinuria (DROP) vizsgálatban 391, 2‑es típusú diabetesben és albuminuriában szenvedő (átlag = 102 mikrogramm/perc; 20-700 mikrogramm/perc), megfelelő veseműködésű (az átlagos szérum kreatininszint = 80 mikromol/l), hypertoniás (vérnyomás = 150/88 Hgmm) beteg részvételével mélyrehatóbban tanulmányozták a valzartán hatását a vizelettel kiválasztott albumin csökkenésére. A betegeket véletlenszerűen a három különböző valzartán dózissal (160, 320, ill. 640 mg/nap) kezelt csoport egyikébe sorolták, majd 30 hétig kezelték. A vizsgálat célja az optimális valzartán dózis megállapítása volt, amellyel a 2‑es típusú diabetesben szenvedő hypertoniás betegeknél csökkenthető az albumin vizelet útján történő kiválasztása. 30 hét után az albumin vizelet útján történő kiválasztásának százalékos változása a 160 mg valzartán hatására jelentős mértékben, 36%-kal (95% CI: 22 – 47%), 320 mg valzartán hatására pedig 44%-kal csökkent (95% CI: 31 – 54%) az alapszinthez viszonyítva. Ennek alapján arra következtettek, hogy a 2‑es típusú diabetesben szenvedő hypertoniás betegekben a 160-320 mg valzartán klinikailag jelentős csökkenést idézett elő az albumin vizelet útján történő kiválasztásában.

Nemrégiben bekövetkezett myocardialis infarctus 
A VALsartan In Acute myocardial iNfarcTion vizsgálat (VALIANT) randomizált, kontrollos, kettős vak, 14 703 olyan beteg bevonásával végzett nemzetközi tanulmány volt, akik heveny szívizominfarktuson estek át, és pangásos szívelégtelenség tüneteit, illetve radiológiai jeleit és/vagy a bal kamrai szisztolés funkció zavarát mutatták (ejekciós frakció ≤ 40% volt a radioizotópos ventriculographia során, vagy ≤ 35% az echocardiographia, illetve kamrai kontrasztos angiographia alkalmával). A betegeket a myocardialis infarctus kezdete után, 12 órától 10 napig terjedő időszakon belül véletlenszerűen sorolták a három kezelési csoport egyikébe: valzartán, kaptopril, vagy valzartán + kaptopril kombinált kezelés. A kezelés átlagosan két évig tartott. Az elsődleges végpont a bármely okból eredő halálozásig eltelt idő volt.

A valzartán ugyanolyan hatékony volt a szívizominfarktus utáni, bármely okból bekövetkező halálozás csökkentésében, mint a kaptopril. A bármely okból eredő halálozás a valzartán (19,9%), a kaptopril (19,5%) és a valzartán + kaptopril (19,3%) kezelést kapó csoportban is hasonló volt. A valzartán és a kaptopril kombinálása nem jelentett plusz előnyt a magában adott kaptoprilhez képest. Az életkor, a nem, a rassz, az induláskor alkalmazott kezelések, vagy az alapbetegség alapján nem volt különbség a valzartán és a kaptopril között a bármely okból eredő halálozásban. A valzartán hatásos volt a szív- és érrendszeri eredetű halálozás csökkentésében, az addig eltelt időt megnyújtotta, csökkentette a szívelégtelenség miatt szükségessé váló kórházi felvételeket, a szívizominfarktus ismétlődését, az újraélesztést szükségessé tevő szívmegállást és a nem-fatális kimenetelű stroke-ot (másodlagos összetett végpont).

A valzartán biztonságossága összhangban van a szívizominfarktus utáni betegek állapotának klinikai lefolyásával. A veseműködés tekintetében a szérum kreatininszint megkétszereződését a valzartánnal kezelt betegek 4,2%-nál, a valzartán + kaptopril kombinációval kezelt betegek 4,8%-nál, míg a kaptoprillal kezelt betegek 3,4%-nál figyelték meg. A kezelést a valzartánnal kezelt betegek 1,1%-nál, a valzartán + kaptopril kombinációval kezelt betegek 1,3%-nál, míg a kaptoprillal kezelt betegek 0,8%-nál kellett megszakítani a veseműködés különböző zavarai miatt. Myocardialis infarctus utáni állapotban levő betegek kezelése során mindig meg kell határozni a vesefunkciós értékeket is.

Nem volt különbség a bármely okból eredő, illetve a szív- és érrendszeri eredetű halálozásban vagy morbiditásban, ha béta-blokkolókat alkalmaztak együtt a valzartán + kaptopril kombinációval, önmagában adott valzartánnal, vagy önmagában adott kaptoprillel. A gyógyszeres kezeléstől függetlenül a halálozás kisebb volt a béta-blokkolókkal kezelt betegek csoportjában, ami arra utal, hogy a béta-blokkolóknak az e betegek körében ismert kedvező hatása a jelen vizsgálatban is megmaradt.

Szívelégtelenség 
A Val-HeFT randomizált, placebokontrollos, nemzetközi klinikai vizsgálatban a valzartán NYHA II (62%), III (36%) és IV (2%) stádiumú, szívelégtelenségben szenvedő betegek morbiditására és mortalitásra kifejtett hatását vizsgálták 5010 olyan betegben, akiknek a balkamrai ejekciós frakciója < 40%, a balkamrai belső diasztolés átmérő (LVIDD) > 2,9 cm/m2 volt és konvencionális terápiában részesültek. A kiinduláskor alkalmazott kezelés során ACE-gátlókat (93%), diuretikumokat (86%), digoxint (67%), béta-blokkolókat (36%) adtak. Az átlagos nyomonkövetés csaknem 2 év volt. A Val-HeFT-ben a valzartán átlagos napi adagja 254 mg volt. A vizsgálatnak 2 primer végpontja volt: bármely okból eredő halálozás (a halálig eltelt idő), illetve összetett mortalitás és szívelégtelenségi morbiditás (az első betegséggel kapcsolatos eseményig eltelt idő), úgymint halál, hirtelen halál újraélesztéssel, szívelégtelenség miatti hospitalizáció, inotróp vagy vazodilatátor gyógyszer legalább négy órán át tartó ambuláns intravénás adása.

A mortalitási okok a valzartán (19,7%) és a placebocsoportban (19,4%) hasonlók voltak (p = NS). A kezelés primer haszna a szívelégtelenség miatti első hospitalizációig eltelt idő kockázatának 27,5%-os csökkenése volt (95% CI: 17-37%) (13,9%, vs. 18,5%). A placebót előnyösebbnek ítélő eredményeket (összetett mortalitás és morbiditás a placebocsoportban 21,9%, a valzartán csoportban 25,4% volt) a hármas kezelést, ACE-gátlót, béta-blokkolót és valzartánt kapó betegek esetében kapták. 

A betegek ACE-gátlót nem kapó alcsoportjában (n = 366) jelentkeztek a legjelentősebb előnyök a morbiditásban. Ebben az alcsoportban a valzartánnal a bármely okból bekövetkező halálozás jelentős mértékben, 33%-kal csökkent a placebóhoz képest (95% CI: -6%-58%) (valzartán: 17,3%, placebo: 27,1%); az összetett mortalitási és morbiditási kockázat is jelentős mértékben, 44%-kal csökkent (valzartán: 24,9%, placebo: 42,5%).

Az ACE-gátlót béta-blokkoló nélkül kapó betegeknél a bármely okból bekövetkező halálozás a valzartán (21,8%) és a placebo (22,5%) csoportban hasonló volt (p = NS). A valzartán hatására az összetett mortalitási és morbiditási kockázat jelentős mértékben, 18,3%-kal csökkent a placebóhoz képest (valzartán: 31,0%, placebo: 36,3%) (95% CI: 8%-28%).

A Val-HeFT teljes populációjában a valzartánnal kezelt betegekben jelentős javulás mutatkozott a NYHA stádiumban, a szívelégtelenségi tünetek, mint dyspnoe, fáradtság, ödéma és szörtyzörejek tekintetében a placebóhoz viszonyítva. A valzartánnal kezelt betegek életminősége a kiindulási és végponti Minnesota Living with Heart Failure Quality of Life pontszám alapján a placebóhoz képest jobb volt. Az ejekciós frakció a valzartánnal kezelt betegekben szignifikánsan növekedett, a LVIDD szignifikánsan csökkent a kiindulási értékhez képest a kezelés végére a placebóval összehasonlítva.

Egyéb: A renin-angiotenzin-aldoszteron rendszer (RAAS) kettős blokádja
Két nagy, randomizált, kontrollos vizsgálatban [ONTARGET (ONgoing Telmisartan Alone and in combination with Ramipril Global Endpoint Trial) és VA NEPHRON‑D (The Veterans Affairs Nephropathy in Diabetes)] vizsgálták az ACE-gátló és angiotenzin II‑receptor‑blokkoló kombinált alkalmazását.

Az ONTARGET vizsgálatot olyan betegeknél végezték, akiknek a kórtörténetében cardiovascularis vagy cerebrovascularis betegség, vagy szervkárosodással járó 2-es típusú diabetes mellitus szerepelt. A VA NEPHRON-D vizsgálatot 2‑es típusú diabetesben és diabeteses nephropathiában szenvedő betegeknél végezték. Ezek a vizsgálatok nem mutattak ki szignifikánsan előnyös hatásokat a renalis és/vagy cardiovascularis kimenetel és a mortalitás vonatkozásában, miközben a monoterápia esetén megfigyelthez képest nőtt a hyperkalaemia, akut veseelégtelenség és/vagy hypotonia kockázata.
A hasonló farmakodinámiás tulajdonságok alapján ezek az eredmények más ACE‑gátlók és angiotenzin II‑receptor‑blokkolók esetében is relevánsak. Ezért az ACE-gátlók és angiotenzin II‑receptor‑blokkolók nem adhatók együtt diabeteses nephropathiában szenvedő betegeknek.

Az ALTITUDE (Aliskiren Trial in Type 2 Diabetes Using Cardiovascular and Renal Disease Endpoints) vizsgálat célja az volt, hogy megállapítsák, előnyös-e a standard ACE‑gátló vagy angiotenzin II‑receptor‑blokkoló‑kezelés kiegészítése aliszkirénnel 2‑es típusú diabetesben és krónikus vesebetegségben, illetve cardiovascularis betegségben vagy mindkettőben szenvedő betegeknél. A vizsgálatot idő előtt leállították, mert nőtt a mellékhatások kockázata. A cardiovascularis eredetű halál és a stroke szám szerint gyakoribb volt az aliszkirén‑csoportban, mint a placebocsoportban, és a jelentős mellékhatások, illetve súlyos mellékhatások (hyperkalaemia, hypotonia és veseműködési zavar) is gyakoribbak voltak az aliszkirén‑csoportban, mint a placebocsoportban.

Gyermekek és serdülők

Hypertonia

A valzartán vérnyomáscsökkentő hatását négy randomizált, kettős vak klinikai vizsgálatban, 561, legalább 6 éves, de 18 évesnél fiatalabb korú gyermeknél és serdülőnél, valamint 165, 1 és 6 éves kor közötti gyermeknél értékelték. Az ezekbe a vizsgálatokba beválogatott gyermekeknél a leggyakoribb, a hypertoniához potenciálisan hozzájáruló, kezelésre szoruló alapbetegségek a vese- és húgyúti megbetegedések és az elhízás voltak.

Klinikai tapasztalat a 6 éves és idősebb gyermekeknél
Egy 261, 6‑16 éves, hypertoniás gyermeknél és serdülőnél végzett klinikai vizsgálatban azok a betegek, akiknek a testtömege 35 kg alatt volt, 10, 40 vagy 80 mg-os valzartán tablettát kaptak naponta (alacsony, közepes és magas dózis), és azok a betegek, akiknek a testtömege 35 kg vagy annál magasabb volt, 20, 80 és 160 mg-os valzartán tablettát kaptak naponta (alacsony, közepes és magas dózis). A 2. hét végére a valzartán mind a szisztolés, mind a diasztolés vérnyomást dózisfüggő módon csökkentette. Összességében mindhárom valzartán dózisszint (alacsony, közepes és magas) jelentősen, sorrendben 8, 10, 12 Hgmm‑rel csökkentette a kiindulási szisztolés vérnyomást. A betegeket ismételten randomizálták, és vagy ugyanazt a valzartán dózist kapták tovább, vagy placebóra váltottak át. Azoknál a betegeknél, akik tovább kapták a valzartán közepes vagy magas dózisait, a legalacsonyabb szisztolés vérnyomás -4 és -7 Hgmm‑rel alacsonyabb volt, mint a placebokezelést kapó betegeknél. A valzartán alacsony dózisát kapó betegek legalacsonyabb szisztolés vérnyomása hasonló volt a placebokezelést kapó betegekéhez. Összességében a valzartán dózisfüggő vérnyomáscsökkentő hatása minden demográfiai alcsoportban hasonló volt.

Egy második klinikai vizsgálatban 300, 6‑18 éves hypertoniás gyermek és serdülő vett részt, és a vizsgálatban való részvételre alkalmas betegek 12 héten keresztül random módon valzartán vagy enalapril tablettát kaptak. A ≥ 18 kg és < 35 kg közötti testtömegű gyermekek 80 mg valzartánt vagy 10 mg enalapril kaptak. Azok, akiknek a testtömege ≥ 35 kg és < 80 kg között volt, 160 mg valzartánt vagy 20 mg enalapril kaptak. A ≥ 80 kg testtömegűek 320 mg valzartánt vagy 40 mg enalapril kaptak. A szisztolés vérnyomásban bekövetkező csökkenés a valzartánt kapó betegeknél (15 Hgmm) és az enalaprilt kapó betegeknél (14 Hgmm) hasonló volt („nem rosszabb, mint” [non-inferiority] p‑érték < 0,0001). Hasonló eredményeket észleltek a diasztolés vérnyomás esetén is, ami a valzartán mellett 9,1 Hgmm‑rel, az enalapril mellett 8,5 Hgmm‑rel csökkent.

Egy harmadik, nyílt elrendezésű klinikai vizsgálatban, amelyben 150, 6‑17 éves hypertoniás gyermek és serdülő vett részt, az arra alkalmas betegek (a szisztolés vérnyomás ≥ 95. percentilis az életkor, nem és testmagasság esetén) 18 hónapig kaptak valzartánt a biztonságosság és a tolerabilitás értékelése érdekében. Az ebben a vizsgálatban résztvevő 150 beteg közül 41 beteg kapott még egyidejűleg vérnyomáscsökkentő gyógyszert. A betegeknél az adagolás a kezdő és a fenntartó adag esetén a testtömeg‑kategóriákon alapult. A ≥ 18 - < 35 kg-os, a ≥ 35 - < 80 kg-os és a ≥ 80 - < 160 kg-os testtömegű betegek sorrendben 40 mg‑ot, 80 mg‑ot és 160 mg‑ot kaptak, és az adagokat egy hét után sorrendben 80 mg‑ra, 160 mg‑ra és 320 mg‑ra emelték. A bevont betegek felének (50,0%, n = 75) krónikus vesebetegsége volt, a betegek 29,3%‑ának (44) 2. stádiumú (GFR 60‑89 ml/perc/1,73m2) vagy 3. stádiumú (GFR 30‑59 ml/perc/1,73m2) krónikus vesebetegsége volt. A szisztolés vérnyomás átlagos csökkenése 14,9 Hgmm volt az összes betegnél (kiindulási érték: 133,5 Hgmm), 18,4 Hgmm volt a krónikus vesebetegségben szenvedő betegeknél (kiindulási érték: 131,9 Hgmm), és 11,5 Hgmm volt a krónikus vesebetegségben nem szenvedő betegeknél (kiindulási érték: 135,1 Hgmm). A vérnyomás teljes beállítását elérő betegek százalékaránya (mind a szisztolés, mind a diasztolés vérnyomás < 95. percentilis) kissé magasabb volt a krónikus vesebetegségben szenvedők csoportjában (79,5%), mint a krónikus vesebetegségben nem szenvedők csoportjában (72,2%).

Klinikai tapasztalat a 6 évesnél fiatalabb gyermekeknél
Három klinikai vizsgálatot végeztek 291, 1 és 5 éves kor közötti betegnél. Ezekbe a vizsgálatokba 1 éves kor alatti gyermekeket nem vontak be.

A 90 betegnél végzett első vizsgálatban a dózisfüggő választ nem tudták kimutatni, de a 75 betegnél végzett második vizsgálatban a nagyobb valzartán-dózisok nagyobb vérnyomáscsökkenéssel jártak.

A harmadik vizsgálat egy 6 hetes, randomizált, kettős vak vizsgálat volt, amelyben a valzartán dózisfüggő válaszát értékelték 126, 1 és 5 éves kor közötti, hypertoniás, krónikus vesebetegségben szenvedő vagy nem szenvedő gyermeknél, akiket 0,25 mg/ttkg vagy 4 mg/ttkg dózist kapó csoportokba randomizáltak. A végpontban az átlagos szisztolés vérnyomás/átlagos diasztolés vérnyomás csökkenése 4,0 mg/ttkg valzartán adása mellett 8,5/6,8 Hgmm, míg 0,25 mg/ttkg valzartán adása mellett 4,1/0,3 Hgmm volt (p = 0,0157 / p < 0,0001). Hasonlóképpen, a krónikus vesebetegségben szenvedő gyermekek alcsoportjában az átlagos szisztolés vérnyomás/átlagos diasztolés vérnyomás szintén csökkenést mutatott, 4,0 mg/ttkg valzartán adása mellett 9,2/6,5 Hgmm-rel, míg 0,25 mg/ttkg adása mellett 1,2/+1,3 Hgmm-rel.

Az Európai Gyógyszerügynökség a gyermekek esetén minden korosztályánál eltekint a valzartán tartalmú referenciakészítmény vizsgálati eredményeinek benyújtási kötelezettségétől szívelégtelenségben és a nemrégiben lezajlott myocardialis infarctus után szívelégtelenségben. Lásd 4.2 pont, gyermekgyógyászati alkalmazásra vonatkozó információk.

5.2	Farmakokinetikai tulajdonságok

Felszívódás:
A valzartán önmagában történő orális alkalmazása után a készítmény 2-4 órán belül éri el a maximális plazmakoncentrációt a tabletta, és 1‑2 órán belül az oldat gyógyszerforma esetén. Az átlagos abszolút biohasznosulás 23% a tabletta, és 39% az oldat gyógyszerforma esetén. A valzartán szisztémás expozíciója 1,7‑szer, maximális plazmakoncentrációja pedig 2,2‑szer nagyobb az oldat alkalmazása esetén a tablettákhoz képest.

Táplálékkal együtt való bevétele esetén a valzartán-expozíció (AUC-vel mérve) kb. 40%-kal, a maximális plazmakoncentráció (Cmax) pedig kb. 50%-kal csökken, jóllehet a dózis bevételét követő 8 óra eltelte után a koncentrációk hasonlók voltak táplálékkal és éhgyomorra történő bevétel esetén. Az AUC csökkenése azonban nem vezet a hatás klinikailag jelentős csökkenéséhez, ezért a valzartán bevehető étkezés közben és attól függetlenül is.

Eloszlás:
A valzartán steady-state (egyensúlyi állapot) megoszlási térfogata intravénás adás után körülbelül 17 l, ami arra utal, hogy a valzartán nem oszlik el kiterjedten a szövetekben. A valzartán erősen kötődik szérumfehérjékhez (94-97%-ban), főleg szérum albuminhoz.

Biotranszformáció:
A valzartán nem megy át nagymértékű biotranszformáción, az adag csupán 20%-a nyerhető vissza metabolitok formájában. Egy hidroxi metabolitot azonosítottak a plazmában, alacsony koncentrációban (a valzartán AUC értékének kevesebb, mint 10%-a). Ez a metabolit farmakológiai szempontból inaktív.

Elimináció:
A valzartán multiexponenciális bomlási kinetikát mutat (t½alfa < 1 óra és t½béta kb. 9 óra). A valzartán elsősorban biliáris exkréció útján a széklettel (az adag kb. 83%-a) és renális exkréció útján a vizelettel (az adag kb. 13%-a) választódik ki, nagyrészt változatlan formában. Intravénás alkalmazás után a valzartán plazmaclearance-e kb. 2 l/óra, veseclearance-e pedig 0,62 l/óra (a teljes clearance kb. 30%‑a). A valzartán felezési ideje 6 óra.

Szívelégtelenségben szenvedő betegekben: 
Szívelégtelenségben szenvedő betegekben a valzartán csúcskoncentráció elérésének átlagos ideje és eliminációs féléletideje hasonló az egészséges önkéntesekben megfigyeltekhez. A valzartán AUC és Cmax értékei a dózisok emelkedésével csaknem arányosak a klinikumban alkalmazott dózisok (napi kétszer 40‑160 mg) esetén. Az átlagos akkumulációs faktor kb. 1,7. Orális alkalmazás után a valzartán látszólagos clearance-e kb. 4,5 l/óra. Szívbetegekben az életkor nem befolyásolja a látszólagos clearance-értéket.

Különleges betegcsoprotok

Idősek
Néhány idős egyénben a valzartán szisztémás expozíciója a fiatalabbakhoz képest valamivel nagyobb volt, azonban ennek nem volt klinikai jelentősége.

Károsodott vesefunkció
Annak megfelelően, hogy e vegyület esetében a renalis clearance az összclearance 30%-át teszi ki, nem figyeltek meg korrelációt a vesefunkció és a valzartán szisztémás expozíciója között. Ezért veseműködési zavar (kreatinin clearance > 10 ml/perc) esetén nem szükséges a dózis módosítása. Nincs tapasztalat a biztonságos alkalmazásra vonatkozóan olyan betegeknél, akik kreatinin‑clearance‑e < 10 ml/perc vagy dialízis kezelés alatt állnak, ezért a valzartánt óvatossággal kell alkalmazni ezeknél a betegeknél (lásd 4.2 és 4.4 pont).
A valzartán nagymértékben kötődik plazmafehérjékhez és nem valószínű, hogy eltávolítható dialízissel.

Májkárosodás
A felszívódott adag kb. 70%-a választódik ki az epével, lényegében változatlan formában. A valzartán nem megy át lényeges biotranszformáción. Az expozíció (AUC) megduplázódását figyelték meg az enyhe és közepesen súlyos májkárosodásban szenvedő betegekben az egészséges kísérleti alanyokhoz hasonlítva. Azonban nem figyeltek meg korrelációt a valzartán plazmakoncentrációja és a májműködési zavar súlyossága között. A valzartánt nem vizsgálták súlyos májműködési zavarban szenvedő betegekben (lásd 4.2, 4.3 és 4.4 pont).

Gyermekek és serdülők
Egy, 26 hypertoniás 1 és 16 éves kor közötti gyermek és serdülő bevonásával végzett vizsgálatban, egyetlen adag valzartán szuszpenzió (átlag: 0,9-2 mg/ttkg, 80 mg‑os maximális dózissal) adásakor a valzartán‑clearance (liter/óra/kg) a teljes, 1 évestől 16 éves korig terjedő életkor-tartományban hasonló volt, és az ugyanezt a gyógyszerformát kapó felnőtteknél észlelthez is hasonló volt (lásd az 5.2 pontban a Felszívódás című részt).

Vesekárosodás
Alkalmazását azoknál a gyermekeknél és serdülőknél, akiknek a kreatitnin‑clearance‑e < 30 ml/perc, valamint a dialízis alatt álló gyermekeknél és serdülőknél nem vizsgálták, ezért a valzartán ezeknek a betegeknek nem javasolt. Nem szükséges a dózis módosítása azoknál a gyermekeknél és serdülőknél, akik kreatinin‑clearance‑e > 30 ml/perc. A vesefunkciót és a szérum káliumszintet szorosan ellenőrizni kell (lásd 4.2 és 4.4 pont).

5.3	A preklinikai biztonságossági vizsgálatok eredményei

A hagyományos – farmakológiai biztonságossági, ismételt adagolású dózistoxicitási, genotoxicitási, karcinogenitási – vizsgálatokból származó nem-klinikai jellegű adatok azt igazolták, hogy a készítmény alkalmazásakor humán vonatkozásban különleges kockázat nem várható. 

Patkányban az anyai toxikus dózist (600 mg/kg/nap) a terhesség utolsó napjaiban és a szoptatás alatt adva, csökkent túlélési arányt, kisebb mértékű testsúlygyarapodást és késleltetett fejlődés okozott az újszülöttekben (a fülkagyló és hallójárat fejlődési zavara) (lásd 4.6 pont). Ez a patkányban alkalmazott dózis (600 mg/kg/nap) megközelítőleg 18-szorosa a javasolt maximális humán dózisnak mg/m2 alapon számítva (320 mg/nap dózist és 60 kg-os beteget feltételezve).

A nem-klinikai biztonságossági vizsgálatokban a nagy valzartán dózisok (200-600 mg/kg) patkányokban a vörösvértest-paraméterek (erythrocytaszám, hemoglobin, hematokrit) csökkenését, illetve a vese hemodinamikájának (enyhén emelkedett plazma urea, illetve renalis tubularis hyperplasia és basophilia a hímekben) változását okozták. Ezek a patkányban alkalmazott dózisok (200 és 600 mg/kg/nap) megközelítőleg 6, illetve 18-szorosai a javasolt maximális humán dózisnak mg/m2 alapon számítva (320 mg/nap dózist és 60 kg-os beteget feltételezve).

A selyemmajmokban hasonló dózisoknál a változások hasonlóak, de súlyosabbak, különösen a vese tekintetében, ahol a változások nephropathiához vezettek, amely emelkedett urea- és kreatininszinttel járt.

A renalis juxtaglomerularis sejtek hypertrophiáját észlelték mindkét fajnál. Valamennyi változást a valzartán farmakológiai hatásának tulajdonították, amely hosszabb ideig tartó hypotoniához vezet, különösen a selyemmajmokban. Az emberekben a terápiás dózisok esetében a renalis juxtaglomerularis sejtek hypertrophiájának nincs jelentősége.

Gyermekek és serdülők
Újszülött/juvenilis patkányoknál (a születést követő 7. naptól a születést követő 70. napig) a valzartán alacsony dózisban történő mindennapos per os adagolása már 1 mg/kg/nap‑os adagnál maradandó, irreverzíbilis vesekárosodást idézett elő (ez szisztémás expozíció alapján számítva a maximális javasolt 4 mg/kg/nap‑os gyermekgyógyászati adag 10‑35%‑a). Ezek a fent említett hatások az angiotenzin‑konvertáló enziminhibitorok és az 1‑es típusú angiotenzin‑II-blokkolók várható, túlzott farmakológiai hatásait reprezentálják. Ilyen hatásokat akkor észleltek, ha patkányokat az életük első 13 napja alatt kezeltek. Ez az időszak embereknél a 36. gesztációs hétnek felel meg, ami esetenként embernél a fogamzást követő 44. hétig is meghosszabbodhat. A juvenilis vizsgálatban résztvevő patkányoknak a 70. napig adagolták a valzartánt, és a renális maturációra gyakorolt hatásokat (postnatalis 4‑6. hét) nem tudták kizárni. A funkcionális renális maturáció embereknél az első életévben zajló folyamat. Következésképpen ennek klinikai jelentősége az 1 éves kor alatti gyermekeknél nem zárható ki, miközben a preklinikai adatok az 1 évnél idősebb gyermekeknél nem jeleznek semmiféle biztonságossági problémát.


6.	GYÓGYSZERÉSZETI JELLEMZŐK

6.1	Segédanyagok felsorolása

Tablettamag:
Mikrokristályos cellulóz
Kroszpovidon
Vízmentes kolloid szilícium-dioxid
Magnézium-sztearát

Filmbevonat:
Valsartan Sandoz 80 mg filmtabletta
Hipromellóz
Titán-dioxid (E 171)
Makrogol 8000
Vörös vas-oxid (E 172)
Sárga vas-oxid (E 172)

Valsartan Sandoz 160 mg filmtabletta
Hipromellóz
Titán-dioxid (E 171)
Makrogol 8000
Vörös vas-oxid (E 172)
Sárga vas-oxid (E 172)
Fekete vas-oxid (E 172)

6.2	Inkompatibilitások

Nem értelmezhető.

6.3	Felhasználhatósági időtartam

3 év.

6.4	Különleges tárolási előírások

Legfeljebb 30 °C-on, a nedvességtől való védelem érdekében az eredeti csomagolásban tárolandó.

6.5	Csomagolás típusa és kiszerelése 

PVC/PVDC buborékcsomagolás
PVC/PE/PVDC buborékcsomagolás
PA/AL/PVC buborékcsomagolás
Minden buborékcsomagolás hővel lezárt lakkréteggel (vinil/akril) fedett alumínium fóliával van lezárva.

Kiszerelés: 7, 10, 14, 15, 20, 28, 30, 50, 50x1, 56, 60, 84, 90, 98, 100 vagy 280 filmtabletta dobozonként.

Nem feltétlenül mindegyik kiszerelés kerül kereskedelmi forgalomba.

6.6	A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Megjegyzés:  (egy keresztes) 
Osztályozás: II csoport
Kizárólag orvosi rendelvényhez kötött gyógyszer (V).


7.	A FORGALOMBA HOZATALI ENGEDÉLY JOGOSULTJA

Sandoz Hungária Kft. 
1114 Budapest, Bartók Béla út 43.-47.
Magyarország


8.	A FORGALOMBA HOZATALI ENGEDÉLY SZÁMAI

Valsartan Sandoz 80 mg filmtabletta
OGYI-T-21402/16	28×	PVC/PVDC//Al buborékcsomagolásban
OGYI-T-21402/17	28×	PVC/PE/PVDC//Al buborékcsomagolásban
OGYI-T-21402/18	28×	PA/Al/PVC//Al buborékcsomagolásban
OGYI-T-21402/19	30×	PVC/PVDC//Al buborékcsomagolásban
OGYI-T-21402/20	30×	PVC/PE/PVDC//Al buborékcsomagolásban
OGYI-T-21402/21	30×	PA/Al/PVC//Al buborékcsomagolásban
OGYI-T-21402/22	84×	PVC/PVDC//Al buborékcsomagolásban
OGYI-T-21402/23	84×	PVC/PE/PVDC//Al buborékcsomagolásban
OGYI-T-21402/24	84	PA/Al/PVC//Al buborékcsomagolásban
OGYI-T-21402/25	98×	PVC/PVDC//Al buborékcsomagolásban
OGYI-T-21402/26	98×	PVC/PE/PVDC//Al buborékcsomagolásban
OGYI-T-21402/27	98×	PA/Al/PVC//Al buborékcsomagolásban
OGYI-T-21402/28	100×	PVC/PVDC//Al buborékcsomagolásban
OGYI-T-21402/29	100×	PVC/PE/PVDC//Al buborékcsomagolásban
OGYI-T-21402/30	100×	PA/Al/PVC//Al buborékcsomagolásban

Valsartan Sandoz 160 mg filmtabletta
OGYI-T-21402/31	28×	PVC/PVDC//Al buborékcsomagolásban
OGYI-T-21402/32	28×	PVC/PE/PVDC//Al buborékcsomagolásban
OGYI-T-21402/33	28×	PA/Al/PVC//Al buborékcsomagolásban
OGYI-T-21402/34	30×	PVC/PVDC//Al buborékcsomagolásban
OGYI-T-21402/35	30×	PVC/PE/PVDC//Al buborékcsomagolásban
OGYI-T-21402/36	30×	PA/Al/PVC//Al buborékcsomagolásban
OGYI-T-21402/37	84×	PVC/PVDC//Al buborékcsomagolásban
OGYI-T-21402/38	84×	PVC/PE/PVDC//Al buborékcsomagolásban
OGYI-T-21402/39	84	PA/Al/PVC//Al buborékcsomagolásban
OGYI-T-21402/40	98×	PVC/PVDC//Al buborékcsomagolásban
OGYI-T-21402/41	98×	PVC/PE/PVDC//Al buborékcsomagolásban
OGYI-T-21402/42	98×	PA/Al/PVC//Al buborékcsomagolásban
OGYI-T-21402/43	100×	PVC/PVDC//Al buborékcsomagolásban
OGYI-T-21402/44	100×	PVC/PE/PVDC//Al buborékcsomagolásban
OGYI-T-21402/45	100×	PA/Al/PVC//Al buborékcsomagolásban


9.	A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2010. augusztus 12.

A forgalomba hozatali engedély legutóbbi megújításának dátuma: 2017. január 10.


10.	A SZÖVEG ELLENŐRZÉSÉNEK DÁTUMA

